Lekgolong la pele la mengwaga, mosadi wa Mokriste yo a bego a bitšwa Dorokase, o be a tumile ka “ditiro tše dibotse le dimpho tša kgaugelo,” e lego dihlabelo tšeo a bego a di dira go thuša ba bangwe. Ka manyami, o ile “a babja gomme a hwa,” gomme seo sa dira gore phuthego e nyame kudu. Ge barutiwa ba be ba ekwa gore Petro o be a le gona lefelong leo, ba ile ba mo kgopela gore a tle kapejana. Nagana kamoo ba ilego ba thaba ka gona ge Petro a etla gomme a tsoša Dorokase bahung! Ye e be e le pego ya mathomo ya ka Beibeleng ya motho yo a ilego a tsošwa bahung ke moapostola. (Dit. 9:36-41) Modimo o be a sa lebala dihlabelo tša Dorokase. (Baheb. 6:10) Mohlala wa gagwe o mobotse wa go nea ka pelo ka moka, o ngwadilwe ka Lentšung la Modimo gore re o ekiše.